Beslutning fra Det Rådgivende Udvalg for EKSF

om forslagene til Rådets afgørelse om de finansielle konsekvenser af udløbet af traktaten om oprettelse af Det Europæiske Kul- og Stålfællesskab og især om den foreslåede kul- og stålforskningsfond

(2001/C 7/02)

(Vedtaget enstemmigt på det 353. plenarmøde den 29. november 2000)

DET RÅDGIVENDE UDVALG FOR EKSF,

der henviser til Det Europæiske Råds resolution om vækst og beskæftigelse af 16. juni 1997(1),

der henviser til Kommissionens meddelelse "EKSF-trakatens udløb - finansiel virksomhed"(2),

der henviser til resolution vedtaget af Rådet og repræsentanterne for medlemsstaternes regeringer, forsamlet i Rådet af 20. juli 1998(3) om udløbet af traktaten om oprettelse af Det Europæiske Kul- og Stålfællesskab,

der henviser til resolution vedtaget af Rådet og repræsentanterne for medlemsstaternes regeringer, forsamlet i Rådet af 21. juni 1999(4) om udløbet af traktaten om oprettelse af Det Europæiske Kul- og Stålfællesskab,

der henviser til sin resolution om fremtiden for den fælles forskning på kul- og stålområdet, som det vedtog enstemmigt på sit 336. plenarmøde den 20. juni 1997(5),

der henviser til sin resolution om den forskningsfond, der blev vedtaget af Det Europæiske Råd den 16. juni 1997 i Amsterdam, som det vedtog enstemmigt på sit 337. plenarmøde den 10. oktober 1997(6),

der henviser til sin beslutning om gennemførelsen af Rådets resolutioner af 20. juli 1998 og 21. juni 1999, som det vedtog enstemmigt på sit 351. plenarmøde den 30. juni 2000(7),

understreger, at Europa-Kommissionen ved vedtagelsen af forslagene til Rådets afgørelse om de finansielle konsekvenser af udløbet af traktaten om oprettelse af Det Europæiske Kul- og Stålfællesskab(8) har efterkommet væsentlige henstillinger fremsat af Det Rådgivende Udvalg, herunder især:

1. Efter at medlemsstaterne den 24. juli 2002 har overdraget de resterende aktiver i EKSF - der ifølge budgetprognoser vil andrage ca. 1600 mio. EUR - til Det Europæiske Fællesskab, bør det årlige afkast af disse aktiver fordeles med 27,2 % til kulforskning og 72,8 % til stålforskning, begge som supplement til rammeprogrammet.

2. Dette afkast skal hensættes til et særligt formål og må ikke føre til en nedsættelse af den økonomiske støtte til kul- og stålforskning under EU's rammeprogram.

3. De nye medlemslande kan få andel i forskningsfonden med henblik på at sikre fremtiden for deres industrier gennem et intensivt forskningssamarbejde. Som det har været tilfældet, når andre lande er blevet medlemmer af fonden, vil en sådan deltagelse imidliertid være forbundet med økonomiske bidrag fra disse lande til fonden.

4. Europa-Kommissionens administrationsudgifter i forbindelse med kul- og stålforskningsfonden skal dækkes over det almindelige budget.

5. Aktiverne fra EKSF under afvikling skal forvaltes af Europa-Kommissionen på en måde, der sikrer det højest mulige afkast under sikre omstændigheder. Kommissionen skal imødekomme kravene om udpræget gennemsigtighed ved hvert år at offentliggøre en resultatopgørelse, et regnskab og en finansberetning.

6. Som en fortsættelse af de vellykkede EKSF-programmer for forskning og teknisk udvikling (FTU) på kul- og stålområdet vil der i 2002 i EU-regi blive oprettet et FTU-program, der skal danne ramme om en fortsat finansiel støtte til forskningsprojekter, pilotprojekter og demonstrationsprojekter samt til et samarbejde med og mellem højere læreanstalter.

7. Dette FTU-program skal dække produktionsprocesser, produktbearbejdning, produktegenskaber, miljøbeskyttelse og arbejdssikkerhed i kul- og stålindustrien.

8. Industriens deltagelse i vurdering og udvælgelse af forskningsprojekter samt det netværk af eksperter, der er opbygget af EKSF til udveksling af information og overvågning af resultater fra igangværende projekter, er elementer, der bør bevares.

KONKLUSION

DET RÅDGIVENDE UDVALG hilser derfor Kommissionens tre forslag til Rådets afgørelse af 6. september 2000 om de finansielle aspekter af udløbet af EKSF-traktaten velkommen.

Samtidig anmoder Det Rådgivende Udvalg indtrængende Europa-Kommissionen om at udfolde lignende bestræbelser på at udarbejde forslag om ikke-finansielle aspekter af afgørende betydning (f.eks. bestemmelser om statsstøtte for begge sektorer).

(1) EFT C 236 af 2.8.1997, s. 3.

(2) KOM(1997) 506 af 8.10.1997.

(3) EFT C 247 af 7.8.1998, s. 5.

(4) EFT C 190 af 7.7.1999, s. 1.

(5) EFT C 220 af 19.7.1997, s. 12.

(6) EFT C 356 af 22.11.1997, s. 6.

(7) EFT C 209 af 21.7.2000, s. 2.

(8) KOM(2000) 519 endelig udg. KOM(2000) 520 endelig udg., og KOM(2000) 521 endelig udg.